ANC-hoofsweep sê jammer oor NkandlaJackson Mthembu. Foto: polity.org Die ANC erken dat hulle verskeie foute oor die afgelope vyf jaar begaan het, maar is vasbeslote om uit dié foute te leer, het Jackson Mthembu, ANC-hoofsweep, Donderdag gesê. Mthembu het na afloop van die ANC-koukus se laaste vergadering van die vyfde parlement om verskoning gevra vir die koukus se steun aan verskeie onwettige besluite. Een van dié besluite was die aanneming van ’n verslag wat voormalige president Jacob Zuma vrygespreek het van aanspreeklikheid vir onregmatige opgraderings aan sy Nkandla-woning. Dié besluit was strydig met die openbare beskermer se aanbevelings, erken Mthembu. “Ons moes nee gesê het, maar ek dink ons ​​het nou die fondament gelê vir die volgende ANC-koukus om te kan nee sê,” het hy gesê. “Wanneer jy na ons toe kom met iets wat onwettig en ongrondwetlik is en jy wil hê ons moet dit implementeer, gaan ons vir jou sê om dit self te implementeer. Ons wil nie ons integriteit verloor nie.” Pres. Cyril Ramaphosa het LP’s gedurende die koukus toegespreek en het volgens Mthembu die lede bedank dat hulle ŉ grondslag daargestel het vir “gesonde spanning” tussen LP’s en die uitvoerende gesag wat aanspreeklikheid betref.